Marek Krawc rozprawja wo aktualnje rozjimanych temach w Čěskej
Praha. Spočatk tutoho tydźenja bě demonstracija, kotraž je so kónc tydźenja na Praskim Wjacławskim naměsće wotměła, stajnje hišće horca tema w čěskich medijach. Wjace hač 70 000 ludźi bě sobotu do centruma čěskeje stolicy přišło, zo bychu přećiwo knježerstwu a jeho politice protestowali. Njedźelu zdźěli w susodnym kraju znaty politolog Jiří Pehe přez Twitter, zo je so protest tež přećiwo demokratiskemu systemej a zapadnym zwjazkarstwam měrił. Tohodla namołwja Pehe, mjez prawicarskim ekstremizmom a njespokojnosću wobydlerjow rozeznawać. Ministerski prezident Petr Fiala je protestnu akciju hišće samsny dźeń prawicarsku a prorusku šćuwańcu přećiwo čěskim zajimam mjenował. Wón je měnjenja, zo je po tajkich akcijach cyle jasne, zo maja ruska propaganda a desinformaciske kampanje bohužel stajnje hišće sylny wliw na Čechow. Politikar pak tež podšmórny, zo ma kóždy prawo demonstrować a swoje stejnišćo k politiskim temam zwuraznjeć.
szl_Latn szl_Latn